Diari Oficial de la Generalitat Valenciana


Sumari del DOGV 3190, del 24-02-1998 (1998/1064)

RESOLUCIÓ de 26 de desembre de 1997, de la Direcció General de Salut Pública de la Conselleria de Sanitat, per la qual s'acorda l'encomanda de gestió a l'Escola d'Arts i Oficis de València de les matèries incloses en l'acord subscrit entre la Direcció General de Salut Pública i la direcció de l'escola esmentada.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3190

Data del DOGV
:   24-02-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/1064


Data del document
:   26-12-1997

Organisme emissor
:   Conselleria de Sanitat

Tipus de document
:   Resolució

RESOLUCIÓ de 26 de desembre de 1997, de la Direcció General de Salut Pública de la Conselleria de Sanitat, per la qual s'acorda l'encomanda de gestió a l'Escola d'Arts i Oficis de València de les matèries incloses en l'acord subscrit entre la Direcció General de Salut Pública i la direcció de l'escola esmentada. [1998/A1064]
  
La Direcció General de Salut Pública ha formalitzat una encomanda de gestió a l'Escola d'Arts i Oficis de València, mitjançant un acord l'objecte del qual és l'establiment de vies de col·laboració en treballs de disseny gràfic i imatge en aquells aspectes en què ambdues parts pogueren tenir interés mutu. Amb aquest ampli sentit de col·laboració, i als efectes disposats en l'apartat 3 de l'article 15 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú, es procedeix a donar publicitat a l'acord esmentat.
  
València, 26 de desembre de 1997.- El director general de Salut Pública: Francisco J. Bueno Cañigral.
  
«Acord de col·laboració entre la Direcció General de Salut Pública i l'Escola d'Arts i Oficis de València
  
València, 9 de desembre de 1997
  
Reunits
  
D'una banda, el senyor Genaro Lahuerta Galiana, director de l'Escola d'Arts i Oficis de València, dependent de la Conselleria de Cultura, Educació i Ciència.
  
I, per una altra, el senyor Francisco Bueno Cañigral, director general de Salut Pública de la Conselleria de Sanitat.
  
En nom i representació d'ambdues entitats i reconeixent-se recíprocament les parts capacitat d'obrar i obligar-se, en virtut de la representació que posseeixen,
  
Manifesten
  
Que la Direcció General de Salut Pública de la Conselleria de Sanitat té entre les seues competències la planificació i el desenvolupament de programes de salut dirigits a la protecció i promoció de la salut, d'acord amb l'article 7 de l'Ordre de 12 de juny de 1997.
  
Que una de les prioritats de l'Escola d'Arts i Oficis de València és la realització de pràctiques professionals formatives per part dels alumnes dels ensenyaments d'Arts Plàstiques i Disseny.
  
Que tant la Direcció General de Salut Pública com l'Escola d'Arts i Oficis consideren que la col·laboració institucional és un plantejament essencial per a millorar la sensibilització, tant dels professionals sanitaris com de la població, enfront dels programes sanitaris de prevenció i promoció de la salut.
  
Amb aquest ampli sentit de col·laboració, i emparant-se en l'article 15 de la Llei 30/1992, de 16 de novembre, de Règim Jurídic de les Administracions Públiques i del Procediment Administratiu Comú, s'estableix aquest acord de conformitat amb les següents
  
Clàusules
  
Primera
  
L'objectiu d'aquest acord és l'establiment de vies de col·laboració entre la Direcció General de Salut Pública i l'Escola d'Arts i Oficis de València, en treballs de disseny gràfic i imatge que abracen aquells aspectes en què ambdues parts pogueren tenir interés mutu.
  
Segona
  
Cada projecte de treball adscrit a aquest acord serà objecte d'un protocol específic.
  
Tercera
  
Cada protocol específic s'elaborarà conjuntament entre les persones designades en cada cas per la Direcció General de Salut Pública i l'Escola d'Arts i Oficis.
  
Quarta
  
Cada protocol inclourà els següents aspectes:
  
- Definició dels objectius que es persegueixen.
  
- Descripció del pla de treball.
  
- Mitjans materials i humans que requerisca, especificant les aportacions de cada entitat.
  
- Normes per a la coordinació, l'execució i el seguiment de les activitats.
  
- Pressupost detallat dels costos de realització i execució, que en cap cas superaran els 2.000.000 de pessetes.
  
Cinquena
  
La vigència d'aquest acord comprendrà des del dia de la seua subscripció fins al 31 de desembre de 1998, i es podrà ampliar per períodes successius d'un any, per acord mutu de les parts, abans de la finalització d'aquell.
  
Sisena
  
La Direcció General de Salut Pública, després d'aprovar-ho en els seus pressupostos, es farà càrrec dels costos de producció i realització dels projectes.
  
Setena
  
Aquells materials no fungibles que s'adquirisquen per a la realització dels treballs, pertanyeran a la institució que els compre, sense perjuí que puguen considerar-se objecte de donació en concepte de treball realitzat.
  
Vuitena
  
Les activitats que desenvolupen els alumnes de l'escola en relació amb els projectes seran coordinades pels professors assignats a l'escola i es desenvoluparan íntegrament a l'edifici de l'Escola d'Arts i Oficis, si bé quan el treball ho requerisca per qüestions de caràcter tècnic es podrà treballar, eventualment i amb coneixement de la direcció de l'escola, en altres espais.
  
Novena
  
La participació dels estudiants de l'escola que intervinguen en el projecte té caràcter docent, i aquesta activitat no constituirà en cap moment una relació laboral entre els estudiants designats i la Direcció General de Salut Pública.
  
En prova de conformitat, firmen per duplicat i a un sol efecte aquest acord al lloc i en la data dalt indicats.